CELEX: 32020D1356
Language: ro
Date: 2020-09-25 00:00:00
Title: Decizia de punere în aplicare (UE) 2020/1356 a Consiliului din 25 septembrie 2020 privind acordarea unui sprijin temporar Republicii Slovenia în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

29.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 314/59
               
            
         DECIZIA DE PUNERE ÎN APLICARE (UE) 2020/1356 A CONSILIULUI
         din 25 septembrie 2020
         privind acordarea unui sprijin temporar Republicii Slovenia în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 (1), în special articolul 6 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     La 7 august 2020, Slovenia a solicitat asistență financiară din partea Uniunii în vederea completării eforturilor sale naționale de contracarare a impactului epidemiei de COVID-19 și pentru a răspunde la consecințele socioeconomice ale epidemiei resimțite de lucrători și de persoanele care desfășoară o activitate independentă.
                  
               
                     (2)
                  
                  
                     Se preconizează că epidemia de COVID-19 și măsurile extraordinare puse în aplicare de Slovenia pentru a limita epidemia și impactul său socioeconomic și asupra sănătății vor avea un impact dramatic asupra finanțelor publice. Previziunile Comisiei din primăvara anului 2020 preconizau că Slovenia va avea un deficit public și o datorie publică de 7,2 % și, respectiv, de 83,7 % din produsul intern brut (PIB) până la sfârșitul anului 2020. De asemenea, previziunile intermediare ale Comisiei din vara anului 2020 preconizează că PIB-ul Sloveniei va scădea cu 7,0 % în 2020.
                  
               
                     (3)
                  
                  
                     Epidemia de COVID-19 a imobilizat o parte substanțială a forței de muncă din Slovenia. Acest lucru a dus la o creștere neprevăzută și semnificativă a cheltuielilor publice ale Sloveniei în ceea ce privește schemele de șomaj tehnic și măsurile similare, după cum se arată la considerentele 4-9.
                  
               
                     (4)
                  
                  
                     „Legea privind stabilirea măsurilor de intervenție privind salariile și contribuțiile (ZIUPPP)” (2) și „Legea privind stabilirea măsurilor de intervenție pentru limitarea epidemiei de COVID-19 și atenuarea consecințelor acesteia pentru cetățeni și pentru economie (ZIUZEOP)” (3), menționate în solicitarea Sloveniei din 7 august 2020, au introdus o schemă de compensare a salariilor pentru angajații care nu au lucrat (sau au așteptat să lucreze) din cauza unei incapacități temporare a angajatorilor de a oferi de lucru din motive comerciale, de forță majoră sau carantină. Indemnizația plătibilă în cadrul schemei este plafonată la 80 % din salariul mediu al salariaților în ultimele trei luni, dar nu este inferioară salariului minim din Slovenia și este condiționată de păstrarea angajatului pe durata participării angajatorului. Această schemă a fost în vigoare de la 13 martie 2020 până la 31 mai 2020. Pe baza „Legii privind stabilirea măsurilor de intervenție pentru atenuarea și remedierea consecințelor epidemiei de COVID-19 (ZIUOOPE)” (4), schema a fost ulterior prelungită cu unele modificări de la 1 iunie 2020 până la 31 august 2020, cu o prelungire suplimentară planificată până la sfârșitul lunii septembrie 2020.
                  
               
                     (5)
                  
                  
                     A fost introdusă o scutire de la plata contribuțiilor la asigurările sociale pentru angajații care beneficiază de schema de compensare a salariului. Această schemă a fost în vigoare de la 13 martie 2020 până la 31 mai 2020.
                  
               
                     (6)
                  
                  
                     A fost creată o schemă de șomaj tehnic care permite angajatorilor să introducă temporar munca cu fracțiune de normă, în timp ce salariații primesc salariul pentru norma întreagă. Angajatorul primește o subvenție forfetară pentru fiecare dintre orele nelucrate ale angajaților, care este condiționată de păstrarea angajatului pe durata participării angajatorului, plus încă o lună suplimentară. Această schemă este în vigoare de la 1 iunie 2020 până la 31 decembrie 2020.
                  
               
                     (7)
                  
                  
                     Pentru angajații care au rămas la locul de muncă, autoritățile au introdus o schemă care a subvenționat plata contribuțiilor la asigurările de pensii și de invaliditate (inclusiv contribuțiile la pensii profesionale). Această măsură a fost însoțită de obligația angajatorului de a plăti o indemnizație lunară pentru situații de criză de 200 EUR angajaților care lucrează și care câștigă un salariu sub de trei ori salariul minim. Autoritățile au făcut solicitarea numai pentru partea de cheltuieli legată de angajații care și-au păstrat continuu locul de muncă până la cele mai recente date disponibile privind rezultatul economic. Această măsură a fost în vigoare de la 13 martie 2020 până la 31 mai 2020.
                  
               
                     (8)
                  
                  
                     A fost introdusă o măsură care prevede finanțarea contribuțiilor la asigurările sociale pentru persoanele care desfășoară o activitate independentă, pentru fermieri și pentru lucrătorii din sectorul religiei. Măsura acoperă toate contribuțiile la asigurările sociale pentru astfel de beneficiari care erau asigurați și care nu au putut să își desfășoare activitatea economică sau și-au putut desfășura numai parțial activitatea pe parcursul epidemiei. Această măsură a fost în vigoare de la 13 martie 2020 până la 31 mai 2020.
                  
               
                     (9)
                  
                  
                     În fine, a fost introdus o măsură de sprijin de bază pentru venitul persoanelor care desfășoară o activitate independentă, pentru fermieri și pentru lucrătorii din sectorul religiei, care a oferit un ajutor de 350 EUR în luna martie 2020 și de 700 EUR în lunile aprilie și mai 2020 pentru astfel de beneficiari care erau asigurați și care nu au putut să își desfășoare activitatea economică sau și-au putut desfășura numai parțial activitatea pe parcursul epidemiei. Această măsură a fost în vigoare de la 13 martie 2020 până la 31 mai 2020.
                  
               
                     (10)
                  
                  
                     Slovenia îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Slovenia a furnizat Comisiei dovezi corespunzătoare conform cărora cheltuielile publice efective și planificate crescuseră cu 1 203 670 000 EUR la 1 februarie 2020 din cauza măsurilor naționale luate pentru abordarea efectelor socioeconomice ale epidemiei de COVID-19. Aceasta constituie o creștere neprevăzută și semnificativă deoarece noile măsuri acoperă o proporție semnificativă a întreprinderilor și a forței de muncă din Slovenia. Slovenia intenționează să finanțeze 90 000 000 EUR din cuantumul majorat al cheltuielilor cu ajutorul fondurilor din partea Uniunii.
                  
               
                     (11)
                  
                  
                     Comisia a consultat Slovenia și a verificat creșterea neprevăzută și semnificativă a cheltuielilor efective și planificate legate direct de scheme de șomaj tehnic și de măsuri similare, menționată în cererea din 7 august 2020, în conformitate cu articolul 6 din Regulamentul (UE) 2020/672.
                  
               
                     (12)
                  
                  
                     Prin urmare, ar trebui acordată asistență financiară pentru a ajuta Slovenia să abordeze efectele socioeconomice ale perturbării economice importante cauzate de epidemia de COVID-19. Comisia ar trebui să adopte decizii privind scadențele, cu privire la valoarea și deblocarea ratelor și a tranșelor în strânsă cooperare cu autoritățile naționale.
                  
               
                     (13)
                  
                  
                     Prezenta decizie ar trebui să nu aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din tratat.
                  
               
                     (14)
                  
                  
                     Slovenia ar trebui să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Slovenia a executat cheltuielile respective.
                  
               
                     (15)
                  
                  
                     Decizia de a acorda asistență financiară a fost identificată ținând seama de nevoile existente și preconizate ale Sloveniei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
                  
               ADOPTĂ PREZENTA DECIZIE:
         
            Articolul 1
            Slovenia îndeplinește condițiile stabilite la articolul 3 din Regulamentul (UE) 2020/672.
         
         
            Articolul 2
            
               (1)   Uniunea pune la dispoziția Sloveniei un împrumut de maximum 1 113 670 000 EUR. Împrumutul are o scadență medie de maximum 15 ani.
            
            
               (2)   Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii.
            
            
               (3)   Asistența financiară din partea Uniunii este pusă de Comisie la dispoziția Sloveniei în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost plătite toate ratele.
            
            
               (4)   Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672.
            
            
               (5)   Slovenia suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare legată de împrumutul acordat în temeiul alineatului (1) de la prezentul articol.
            
            
               (6)   Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor.
            
         
         
            Articolul 3
            Slovenia poate finanța următoarele măsuri:
            
                        (a)
                     
                     
                        o schemă de compensare a salariilor, prevăzută la articolele 7 și 8 din „Legea privind stabilirea măsurilor de intervenție privind salariile și contribuțiile” și la articolele 21-32 din „Legea privind stabilirea măsurilor de intervenție pentru limitarea epidemiei de COVID-19 și atenuarea consecințelor acesteia pentru cetățeni și pentru economie” (cu modificările ulterioare) și prelungită prin articolele 24-34 din „Legea privind stabilirea măsurilor de intervenție pentru atenuarea și remedierea consecințelor epidemiei de COVID-19”;
                     
                  
                        (b)
                     
                     
                        o scutire de la plata contribuțiilor la asigurările sociale pentru lucrătorii care beneficiază de schema de compensare a salariilor, prevăzută la articolele 21-32 din „Legea privind stabilirea măsurilor de intervenție pentru limitarea epidemiei de COVID-19 și atenuarea consecințelor acesteia pentru cetățeni și pentru economie”;
                     
                  
                        (c)
                     
                     
                        o schemă de șomaj parțial care subvenționează ocuparea temporară cu fracțiune de normă a forței de muncă, prevăzută la articolele 11-23 din „Legea privind stabilirea măsurilor de intervenție pentru atenuarea și remedierea consecințelor epidemiei de COVID-19”;
                     
                  
                        (d)
                     
                     
                        plata contribuțiilor la asigurările de pensie și de invaliditate pentru lucrători, precum și a unei indemnizații lunare pentru situații de criză, prevăzută la articolul 33 din „Legea privind stabilirea măsurilor de intervenție pentru limitarea epidemiei de COVID-19 și atenuarea consecințelor acesteia pentru cetățeni și pentru economie”, în ceea ce privește partea de cheltuieli legată angajații care și-au păstrat continuu locul de muncă până la cele mai recente date disponibile privind rezultatul economic;
                     
                  
                        (e)
                     
                     
                        finanțarea contribuțiilor la asigurările sociale pentru persoanele care desfășoară o activitate independentă, pentru fermieri și pentru lucrătorii din sectorul religiei, prevăzută la articolul 38 din „Legea privind stabilirea măsurilor de intervenție pentru limitarea epidemiei de COVID-19 și atenuarea consecințelor acesteia pentru cetățeni și pentru economie”;
                     
                  
                        (f)
                     
                     
                        o măsură de sprijin de bază pentru venitul persoanelor care desfășoară o activitate independentă, al fermierilor și al lucrătorilor din sectorul religiei, prevăzut la articolul 34 din „Legea privind stabilirea măsurilor de intervenție pentru limitarea epidemiei de COVID-19 și atenuarea consecințelor acesteia pentru cetățeni și pentru economie”.
                     
                  
         
            Articolul 4
            Slovenia informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice planificate, până în momentul în care cheltuielile publice planificate respective au fost executate integral.
         
         
            Articolul 5
            Prezenta decizie se adresează Republicii Slovenia.
            Prezenta decizie intră în vigoare la data notificării destinatarului acesteia.
         
         
            Articolul 6
            Prezenta decizie se publică în Jurnalul Oficial al Uniunii Europene.
         
         
            Adoptată la Bruxelles, 25 septembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 159, 20.5.2020, p. 1.
         
            (2)  Monitorul Oficial al RS nr. 36/20.
         
            (3)  Monitorul Oficial al RS nr. 49/20.
         
            (4)  Monitorul Oficial al RS nr. 80/20.